علم

تصغير|180px|فرانسيس بيكون مؤسس النزعه التجريبيه فى العلم.
العلم معناه باللاتينى Scientia المعرفه. دلوقتى لفظ علم بيستخدم بمعنى المعرفه لدراسة ظاهره طبيعيه بالاسلوب العلمى بمعنى وجود مشكله بيتفرض ليها فرض مااتعملتش ليه تجربه تثبت صحته ، اذا اتعملتله تجربه و ثبتت صحته بيتحول الفرض لنظريه و الا بيتعدل الفرض و بيختبر عمليا و تستمر العمليه لغاية التوصل لقانون طبيعى. العلم عند اليونانيين القدام كان مجرد فكر و عند المصريين القدام كان تطبيق عملى. العرب شافو العلم وسيله لتحقيق مكاسب و خلطو الغيبيات بالكيميا زى تحويل المعادن الخسيسه لدهب او لصنع اكسير الحياه اللى بيعيش الانسان للأبد فعملو تجارب فاشله ماجابتلهمش لا دهب يكنزوه و لا اكسير حياه يعيشهم للأبد لكن فى تجاربهم قدرو يتوصلو لنتايج كيماويه بالصدفه كان ليها قيمه علميه مهمه. اسلوب استخدام التجربه اللى وصل لمعرفه جديده كان هو المهم فى الفتره دى . العلما المسلمين و بالخصوص الفرس كانت ليهم مساهمات معتبره فى تطور العلم. مع بداية عصر النهضه الاوروبيه ابتدى الاوروبيين يدركو العلوم و المعارف ماهماش بس لخدمة الدين و ان العلم لازم يكون نزيه و مستقل عن الدين و انه لازم يقوم على التجربه مش على التخمين الفلسفى و القياس المنطقى. ممكن القول ان العلم و التجربه كانو ثوره على التفكير المنطقى الفلسفى. بذور الحركه العلميه الاوروبيه الحديثه ظهرت على ايدين روجر بيكون ، اللى عاش مابين 1214 و 1294 قبل عصر النهضه الاوروبيه اللى رسمى بيبدأ سنة 1453 ، و مع انه كان راهب نادى باتباع الاسلوب العلمى و التجربه العلميه.الطليانى ليوناردو دافنتشى ( 1452 - 1519 ) بيعتبر ممثل مرحلة البحث العلمى القايم على التجربه للوصول لطرق جديده لاستخدام الطبيعه. بعد دافنتشى، فرانسيس بيكون ( 1516 - 1626 ) مع انه ماكانش عالم لكن سياسى و رجل قانون بيعتبر مؤسس النزعه التجريبيه فى العلم. فى سنة 1605 الف بيكون كتابين ناقش فيهم ازاى ممكن المعارف البشريه انها تتقدم ، و نادى فيهم بضرورة الاعتماد على الطبيعه و على استخدام التجربه باعتبارها اساس المعرفه و الوصول لنتايج. فرانسيس بيكون نقل اوروبا من التفكير الفلسفى الاغريقى للتفكير العلمى التجريبى. الفيلسوف اليونانى كان الاول بيحط المذهب و بعدين يجمع الحقايق اللى توافق المذهب و كان بيعتقد ان فى الكون اصول و مبادىء لازم التسليم بيها قبل دراسة المواضيع. على عكس كده التفكير العلمى بيعتمد بس على التجربه و الاختبارات و منها بيستنتج المبادىء و الاصول. الاسلوب العلمى اتبلور بعد كده فى الفلسفه الماديه بتاعة توماس هوبز ( 1588 - 1679 ).

الحضاره الغربيه الحاليه هى حضارة العلم اللى بيقوم على التجربه و العلم هو اللى ادا الغرب القدره على انه يكون قوه صناعيه.

العلم بينقسم لـ :
 رياضيات بحته ( جبر زى )
 رياضيات تطبيقيه ( ميكانيكا )
 علوم طبيعه ( فيزيا و كيميا )
 علوم حيويه ( بيولوجيا )
 فلك
 جيولوجيا.

تصنيف:علوم